b'\n_START_ARTICLE_\nElis\n_START_PARAGRAPH_\nElis (angl. ale), kitaip vir\xc5\xa1utin\xc4\x97s fermentacijos alus \xe2\x80\x93 tai alus, pagamintas i\xc5\xa1 mie\xc5\xbei\xc5\xb3 salyklo vir\xc5\xa1utin\xc4\x97s fermentacijos mieli\xc5\xb3 pagalba. Ale yra vienas i\xc5\xa1 trij\xc5\xb3 pasaulyje egzistuojan\xc4\x8di\xc5\xb3 alaus tip\xc5\xb3. Elis fermentuojamas palyginti trump\xc4\x85 laik\xc4\x85 auk\xc5\xa1toje temperat\xc5\xabroje, tod\xc4\x97l jo skonis saldus, turintis vaisi\xc5\xb3, kartais sviesto, prieskon\xc4\xaf._NEWLINE_Pagal standart\xc4\x85 LST 1394:2009 \xe2\x80\x9eAlaus pramon\xc4\x97. Ai\xc5\xa1kinamasis \xc5\xbeodynas\xe2\x80\x9c elis yra tradicinis angli\xc5\xa1kas vir\xc5\xa1utin\xc4\x97s fermentacijos specialios technologijos alus, kurio alkoholio koncentracija yra nuo 3,0\xc2\xa0% iki 10\xc2\xa0% t\xc5\xabrio._NEWLINE_Eliai m\xc4\x97gstami Did\xc5\xbeiojoje Britanijoje, Airijoje, Belgijoje, Vokietijoje, JAV ir Kanados rytin\xc4\x97se provincijose. Beveik visose kitose pasaulio \xc5\xa1alyse dominuoja \xc5\xa1viesieji lager tipo al\xc5\xabs.\n_START_SECTION_\nIstorija\n_START_PARAGRAPH_\n\xc5\xbdodis ale yra kil\xc4\x99s i\xc5\xa1 indoeuropie\xc4\x8di\xc5\xb3 prokalb\xc4\x97s \xc5\xa1aknies *alut- (i\xc5\xa1 jos kil\xc4\x99s ir lietuvi\xc5\xa1kas \xc5\xbeodis alus). Vir\xc5\xa1utin\xc4\x97s fermentacijos alus buvo pla\xc4\x8diai vartojamas viduram\xc5\xbei\xc5\xb3 Europoje. Nuo XV am\xc5\xbeiaus \xc4\xaf al\xc5\xb3 prad\xc4\x97ta d\xc4\x97ti apyni\xc5\xb3. XIX a. viduryje, spar\xc4\x8diai prad\xc4\x97jus plisti lager tipo alui, elio populiarumas kiek suma\xc5\xbe\xc4\x97jo.\n_START_SECTION_\nGamyba\n_START_PARAGRAPH_\nAle tipo alus gaminamas naudojant vir\xc5\xa1utin\xc4\x97s fermentacijos mieles. Fermentacija vyksta 15-24 \xc2\xb0C temperat\xc5\xabroje (t. y. auk\xc5\xa1tesn\xc4\x97je temperat\xc5\xabroje nei r\xc5\xabgstant lagerui, bet trunka trumpiau). Auk\xc5\xa1toje temperat\xc5\xabroje susidaro esteriai, lemiantys elio vaisin\xc4\xaf prieskon\xc4\xaf (galima u\xc5\xbeuosti obuoli\xc5\xb3, persik\xc5\xb3, slyv\xc5\xb3 ir kitus aromatus). Paprastai elis yra \xe2\x80\x9esunkesnio\xe2\x80\x9c skonio nei lageras._NEWLINE_Eliui gaminti paprastai naudojamas mie\xc5\xbei\xc5\xb3 salyklas, ta\xc4\x8diau kai kurioms r\xc5\xab\xc5\xa1ims gali b\xc5\xabti dedama ir kitoki\xc5\xb3 gr\xc5\xabd\xc5\xb3 (pvz., kvietinis alus gaminamas dedant kvie\xc4\x8di\xc5\xb3) arba vaisi\xc5\xb3._NEWLINE_Kai kurias alaus r\xc5\xab\xc5\xa1is (pvz., porter\xc4\xaf) galima gaminti tiek vir\xc5\xa1utin\xc4\x97s, tiek ir apatin\xc4\x97s fermentacijos b\xc5\xabdu.'